钦定古今图书集成/明伦汇编/氏族典/第385卷 > 李君羡
## 钦定古今图书集成/明伦汇编/氏族典/第385卷 > 李君羡

按《唐书李君羡传》：“君羡，洛州武安人。初事李密，后为
王世充骠骑。恶世充为人，率其属归高祖，授上轻车
都尉，秦王引置左右。从破宋金刚于介休，加骠骑将
军，从讨王世充，破窦建德、刘黑闼，所向必先登，摧其
锋，累授左卫府中郎将。突厥至渭桥，君羡与尉迟敬
德击破之，改左武候中郎将，封武连县公，历兰州都督、左监门卫将军。先是，贞观初，太白数昼见，太史占
曰：“女主昌。”又谣言“当有女武王者。”会内宴，为酒令，各
言小字。君羡自陈曰：“五娘子。”帝愕然，因笑曰：“何物女
子，乃此健耶！”又君羡官邑属县皆武也，忌之，出为华
州刺史，下诏诛之。